Diari Oficial de la Generalitat Valenciana


Sumari del DOGV 8081, del 11-07-2017 (2017/6236)

ORDRE 30/2017, de 6 de juliol, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per a la realització d'activitats de foment de la lectura en biblioteques i agències de lectura públiques de les entitats locals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/07/06/30/dof/vci/html**

### Dades del document

Número de DOGV
:   8081

Data del DOGV
:   11-07-2017

Secció del DOGV
:   I. DISPOSICIONS GENERALS

Número del document
:   2017/6236

CVE
:   YSFA-O-2604-4165

Data del document
:   06-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

ORDRE 30/2017, de 6 de juliol, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per a la realització d'activitats de foment de la lectura en biblioteques i agències de lectura públiques de les entitats locals de la Comunitat Valenciana. [2017/6236]  
Index  
  
Preàmbul  
Títol I. Disposicions generals  
Article 1. Objecte i finalitat  
Article 2. Sol·licitants i beneficiaris  
Article 3. Requisits i obligacions dels beneficiaris  
Article 4. Despeses subvencionables  
Títol II. Procediment  
Article 5. Sol·licituds i documentació  
Article 6. Tramitació del procediment  
Article 7. Comissió de valoració  
Article 8. Resolució de la convocatòria  
Article 9. Criteris d'atorgament de la subvenció  
Títol III. Disposicions comunes de gestió econòmica i règim sancionador  
Article 10. Justificació de la subvenció  
Article 11. Règim de pagament de la subvenció  
Article 12. Reintegrament  
Article 13. Compatibilitat amb altres subvencions i ingressos  
Article 14. Circumstàncies que podran donar lloc a la modificació de la resolució  
Article 15. Pla de control  
Article 16. Infraccions i sancions administratives  
Disposició addicional  
Única. Incidència pressupostària  
Disposicions finals  
Primera. Delegació de competències  
Segona. Entrada en vigor  
  
  
PREÀMBUL  
  
La Llei 4/2011, de 23 de març, de la Generalitat, de biblioteques de la Comunitat Valenciana preconitza com a objectius dels centres de lectura pública municipals, la creació i el foment dels hàbits de lectura i recull en l'article 30.2, en relació amb aquests centres que s'integren en la Xarxa de Biblioteques Públiques de la Comunitat Valenciana que la Generalitat, dins de les seues obligacions pressupostàries, assumirà l'obligació de convocar subvencions anuals destinades a centres de lectura públics municipals. A més, el foment de la lectura a la Comunitat Valenciana apareix com a objectiu estratègic 14 de la Direcció General de Cultura i Patrimoni del Pla estratègic de subvencions 2016-2019 de la Conselleria d'Educació, Investigació, Cultura i Esport, tenint com a finalitat promoure l'augment d'activitats de foment de la lectura en les biblioteques municipals.  
Amb l'aprovació d'aquesta ordre es pretén establir les bases per a la convocatòria de subvencions per a la realització d'activitats de foment de la lectura en les biblioteques i agències de lectura públiques de les entitats locals de la Comunitat Valenciana.  
Aquestes ajudes tindran caràcter de subvenció, de conformitat amb el que estableixen la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la Llei 38/2003, de 17 de novembre, general de subvencions, i del Reglament general de subvencions aprovat per Reial decret 887/2006, de 21 de juliol.  
Les subvencions regulades en aquesta ordre, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, estan exemptes de notificació a la Comissió Europea perquè no és aplicable l'article 107, apartat 1, del Tractat de funcionament de la Unió Europea, atés que van dirigides a entitats que no exerceixen activitats econòmiques i, per tant, no afecten els intercanvis comercials entre els estats membres.  
  
En compliment escrupolós del que estableix l'article 129 de la Llei 39/2015, d'1 d'octubre, del procediment administratiu comú de les administracions públiques, en l'elaboració d'aquesta ordre s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència.  
Aquesta ordre està inclosa en el Pla normatiu de l'Administració de la Generalitat per a 2017 (aprovat per acord del Consell de 17.02.2017).  
  
  
Per tot això, en virtut de la competència atribuïda per l'article 165.1 de l'esmentada llei 1/2015, de la Generalitat, en relació amb el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atés que s'ha donat tràmit d'informació pública i vistos els informes preceptius de l'Advocacia de la Generalitat i de la Intervenció Delegada, i conforme el Consell Jurídic Consultiu de la Comunitat Valenciana,  
  
  
ORDENE  
  
TÍTOL I  
Disposicions generals  
  
Article 1. Objecte i finalitat  
1. La present ordre estableix les bases reguladores que regiran el procediment de gestió i concessió de les subvencions per a la realització d'activitats de foment de la lectura en les biblioteques i agències de lectura públiques de les entitats locals de la Comunitat Valenciana.  
  
  
Article 2. Sol·licitants i beneficiaris  
Podran sol·licitar subvencions per a la realització d'activitats de foment de la lectura totes les entitats locals de la Comunitat Valenciana titulars de centres de lectura públics municipals integrats en la Xarxa de Biblioteques Públiques de la Comunitat Valenciana.  
L'òrgan gestor comprovarà en les seues bases de dades si els sol·licitants estan integrats en la Xarxa de Biblioteques Públiques de la Comunitat Valenciana.  
  
Article 3. Requisits i obligacions dels beneficiaris  
1. Podran obtindre la condició de beneficiaris les entitats que complisquen les condicions següents:  
a) Que es troben en la situació que fonamenta la concessió de la subvenció, o en les que concórreguen les circumstàncies previstes en aquestes bases reguladores i en la resolució de convocatòria.  
b) No incórrer en les prohibicions per a obtindre la condició de beneficiari recollides en l'article 13 de la Llei 38/2003, de 17 de novembre, general de subvencions.  
c) Trobar-se al corrent en el compliment de les obligacions tributàries i davant de la Seguretat Social, de conformitat amb el que estableixen els article 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. Aquest punt haurà d'acreditar-se amb anterioritat al fet que es dicte la proposta de resolució, així com en els processos de justificació de la subvenció concedida, en cas de no haver atorgat el sol·licitant l'autorització expressa a l'Administració valenciana, perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
d) Trobar-se al corrent en el pagament d'obligacions per reintegrament de subvencions.  
e) Estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb allò que exigeix l'article 199.4 i 199.5 de la Llei 8/2010, de 23 de juny, de la Generalitat, de règim local de la Comunitat Valenciana.  
  
2. A més de les obligacions que amb caràcter general s'estableixen en l'article 14 de la Llei 38/2003, general de subvencions, són obligacions de les entitats beneficiàries de la subvenció, les següents:  
  
a) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.  
b) Conservar els documents justificatius de l'aplicació dels fons rebuts incloent-hi els documents electrònics, mentre puguen ser objecte de les actuacions de comprovació i control.  
c) Sotmetre's a les actuacions de comprovació i control financer que corresponen a la Intervenció General, en relació amb la subvenció concedida, així com a les actuacions de comprovació que haja d'efectuar la conselleria competent en matèria de biblioteques, en relació amb l'objecte i destinació de la subvenció concedida.  
d) Comunicar a la conselleria competent en matèria de biblioteques, a través de la direcció general competent en la dita matèria, l'obtenció d'altres subvencions, ingressos o recursos procedents de qualssevol administracions o ens públics o privats i concedits per a la mateixa finalitat que la prevista en la corresponent convocatòria. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
e) Donar a conéixer de manera inequívoca que es tracta d'una acció subvencionada per la Generalitat a través de la conselleria competent en matèria de biblioteques.  
f) Complir, si és el cas, les obligacions de publicitat previstes en l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
g) Justificar la subvenció en els termes i terminis previstos en la respectiva convocatòria.  
h) Procedir al reintegrament dels fons percebuts en els supòsits previstos en l'article 37 de la Llei 38/2003, general de subvencions i d'acord amb el que estableix l'article 172 de la Llei 1/2015, d'hisenda pública, del sector públic instrumental i de subvencions.  
  
Article 4. Despeses subvencionables  
1. Aquestes subvencions contribuiran al finançament, fins al màxim del 50 %, de les despeses ocasionades en la realització d'activitats de foment de la lectura que realitzen els beneficiaris previstos en l'article 2.  
  
2. Es podran subvencionar les despeses següents:  
 Campanyes i activitats d'animació lectora o escriptora.  
 Activitats i productes de màrqueting bibliotecari.  
 Concursos de lectors.  
 Premis literaris convocats i organitzats en la seua integritat per la biblioteca.  
 Tertúlies literàries, conferències d'escriptors i presentacions de llibres.  
 Programes d'actuació biblioteca escola.  
Totes aquestes activitats hauran d'estar estretament relacionades amb l'activitat de la biblioteca o de l'agència de lectura.  
3. S'exclouen, als efectes de la present subvenció, les despeses següents:  
 La compra de material bibliogràfic, excepte si el material està destinat a la seua entrega com a premi d'alguna de les activitats objecte de la subvenció o per a les persones participants en les activitats.  
 Despeses de restauració.  
 Edició de llibres.  
 Fires del llibre.  
4. L'IVA es considera despesa subvencionable quan el beneficiari de la subvenció l'abone efectivament i no siga susceptible de recuperació o compensació.  
  
  
TÍTOL II  
Procediment  
  
Article 5. Sol·licituds i documentació  
Les sol·licituds es formularan en la forma i els terminis que es determinen en la corresponent convocatòria, i la seua presentació, junt amb la documentació corresponent, suposa l'acceptació de les bases que estableix aquesta ordre, sense perjuí dels recursos que siguen procedents, segons allò que s'ha regulat en la vigent Llei de procediment administratiu.  
  
Article 6. Tramitació del procediment  
1. L'òrgan competent per a l'ordenació i instrucció del procediment de concessió de la subvenció serà la direcció general competent en matèria de biblioteques que, en qualsevol moment del procediment, podrà d'ofici acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. La comprovació de l'existència de dades no ajustades a la realitat, podrà comportar, en funció de la seua transcendència, la denegació de la subvenció sol·licitada, sense perjudici de les restants responsabilitats que puguen derivar-se de la dita circumstància.  
3. La concessió de la subvenció es realitzarà en règim de concurrència competitiva, recollit en l'article 164 de la Llei 1/2015, d'hisenda pública, del sector públic instrumental i de subvencions, i en l'article 22 de la Llei 38/2003, general de subvencions.  
  
Article 7. Comissió de valoració  
1. L'examen i la valoració dels expedients presentats, així com la consegüent proposta de concessió i denegació de les subvencions, correspondran a una comissió composta per:  
- Presidència: persona titular d'una subdirecció general de la direcció general competent en matèria de biblioteques, nomenada per la persona titular de la direcció general amb competència en matèria de biblioteques.  
- Vicepresidència: persona titular d'una direcció de servei competent en matèria de biblioteques, nomenada per la persona titular de la direcció general amb competència en matèria de biblioteques.  
- Vocals: tres persones funcionàries, tècniques de l'Administració pública, adscrites a la direcció general competent en matèria de biblioteques, nomenades per la persona titular de la direcció general amb competència en matèria de biblioteques.  
- Secretaria: una persona funcionària, tècnica de l'Administració pública adscrita a la direcció general competent en matèria de biblioteques, nomenada per la persona titular de la direcció general amb competència en matèria de biblioteques. La secretaria actuarà amb veu, però sense vot.  
2. En allò no previst en el punt anterior, la comissió ajustarà el seu funcionament al que estableix, sobre òrgans col·legiats de les distintes administracions públiques, la Llei 40/2015, d'1 d'octubre, de règim jurídic del sector públic.  
  
Article 8. Resolució de la convocatòria  
1. La comissió de valoració, a la vista dels expedients, formularà la proposta de resolució definitiva, que elevarà a la persona titular de la conselleria competent en matèria de biblioteques, que serà la competent per a resoldre, sense perjudici de les disposicions vigents sobre la delegació de l'exercici de competències.  
Una vegada realitzada la proposta de la comissió avaluadora sobre l'adjudicació de quantitats i la denegació de la subvenció de les sol·licituds que no complisquen els requisits previstos en les bases reguladores i en la resolució de convocatòria, es resoldrà aquesta.  
En tot cas, la denegació de la subvenció ha de ser motivada i les raons es faran constar en la indicada resolució.  
2. El termini màxim per a tramitar, resoldre i notificar les sol·licituds sobre les subvencions recollides en aquesta ordre serà de sis mesos a comptar de la data de publicació de la resolució de la corresponent convocatòria. Transcorregut el dit termini sense que s'haja notificat resolució expressa, les sol·licituds es consideraran desestimades per silenci administratiu, de conformitat amb el que disposa la Llei 39/2015, del procediment administratiu comú de les administracions públiques.  
3. La resolució serà publicada en el Diari Oficial de la Generalitat Valenciana, segons el que disposen la Llei 39/2015, del procediment administratiu comú de les administracions públiques i l'article 18 de la Llei general de subvencions.  
  
Article 9. Criteris d'atorgament de la subvenció  
1. Les subvencions seran concedides, d'acord amb els principis de publicitat, transparència, objectivitat, igualtat i no discriminació i per mitjà del procediment de concurrència competitiva.  
2. El procediment de concessió s'iniciarà d'ofici per mitjà de convocatòria pública, aprovada per l'òrgan competent i publicada en el Diari Oficial de la Generalitat Valenciana.  
3. La comissió de valoració podrà requerir als interessats totes les dades i acreditacions que consideren necessàries per a la deguda qualificació de les despeses objecte de subvenció.  
4. Els criteris objectius per a l'atorgament de la subvenció són:  
Fase primera. Comprovació de la documentació.  
En primer lloc es comprovarà que la documentació justificativa que s'adjunta a la sol·licitud acredita suficientment la quantia sol·licitada per l'interessat en concepte de subvenció i s'ajusta a l'objecte establit en l'article primer i a les despeses subvencionables establides en l'article quart. En el cas que la documentació aportada no justifique prou el total d'allò que s'ha sol·licitat, aquesta quantitat es reduirà en la part que corresponga.  
Fase segona. Assignació de la subvenció.  
La dotació econòmica corresponent a la realització d'activitats de foment lector, es distribuirà entre els sol·licitants que hagen realitzat la despesa degudament justificada tenint en compte els factors següents:  
  
X = dotació econòmica  
I = despesa justificada de cada sol·licitant  
T = suma de les despeses justificades de tots els sol·licitants que han superat la fase primera  
Fórmula de repartiment: subvenció = (X\*I)/T  
L'import a percebre per cada beneficiari no podrà superar el 50 % de la despesa justificada.  
  
  
TÍTOL III  
Disposicions comunes de gestió econòmica i règim sancionador  
  
Article 10. Justificació de la subvenció  
La justificació de la subvenció es realitzarà en el moment de la sol·licitud per mitjà de la presentació davant de la direcció general competent en matèria de biblioteques de la documentació següent:  
a) Certificat del secretari o interventor de l'entitat local segons el model normalitzat que conste en la convocatòria en què s'especifique la informació següent:  
- Acord de l'òrgan competent pel qual es va acordar sol·licitar l'ajuda, indicant la finalitat i la quantia total de la despesa.  
- Compte justificatiu que es corresponga amb les despeses realitzades, i amb l'objecte de la convocatòria. El compte justificatiu inclourà la relació de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30 de la Llei 38/2003, general de subvencions.  
  
b) Les factures acreditatives de les despeses realitzades, que hauran de reunir els requisits recollits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, s'hauran de presentar originals o còpies compulsades.  
c) Quan les activitats hagen sigut finançades, a més de la subvenció, amb altres subvencions o recursos, haurà d'acreditar-se en la justificació l'import, la procedència i l'aplicació d'aquests fons a les activitats subvencionades, en compliment de l'article 30.4 de la Llei 38/2003, general de subvencions.  
d) Memòria del Pla d'animació lectora segons el model normalitzat que conste en la convocatòria.  
e) Model de domiciliació bancària, segons el model inclòs en la convocatòria. No serà necessari aportar-lo si s'ha presentat en una altra convocatòria, no obstant això caldrà indicar en quina convocatòria i el número de compte.  
f) Certificat de la Sindicatura de Comptes que acredite que l'entitat local ha presentat el compte general.  
g) Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, general de subvencions. Aquesta declaració està inclosa en el model normalitzat de la sol·licitud de subvenció que s'inclourà en la convocatòria.  
  
Article 11. Règim de pagament de la subvenció  
1. El pagament s'efectuarà d'una sola vegada, per mitjà de transferència bancària, una vegada publicada la resolució d'adjudicació, sempre que el beneficiari complisca els requisits exigits per la Llei 38/2003, general de subvencions, tal com s'exigeix en les presents bases.  
2. L'aportació de la conselleria competent en matèria de biblioteques serà, com a màxim, del 50 % del cost de la despesa que es realitze. Els beneficiaris hauran d'aportar amb càrrec al seu pressupost la part no finançada per la Generalitat.  
  
Article 12. Reintegrament  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, general de subvencions i d'acord amb el que estableix l'article 172 de la Llei 1/2015, d'hisenda pública, del sector públic instrumental i de subvencions.  
2. L'òrgan concedent serà el competent per a exigir del beneficiari el reintegrament de subvencions per mitjà de la resolució del procediment regulat en el capítol 2 del títol II de la Llei 38/2003, general de subvencions, quan s'aprecie l'existència d'algun dels supòsits de reintegrament previstos en l'article 37 de la Llei 38/2003, general de subvencions i d'acord amb el que estableix l'article 172 de la Llei 1/2015, d'hisenda pública, del sector públic instrumental i de subvencions.  
  
  
Article 13. Compatibilitat amb altres subvencions i ingressos  
Les subvencions regulades per les presents bases seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el conjunt de totes no supere el cost de l'activitat subvencionada.  
  
Als efectes de control dels límits anteriorment exposats, s'exigirà als sol·licitants una declaració responsable de subvencions en què s'indiquen totes les que tinguen concedides o sol·licitades per al mateix objecte.  
D'acord amb l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic als efectes de la tramitació, l'Administració farà una comprovació per mostreig de les dades a què es refereixen les dites declaracions responsables.  
  
Article 14. Circumstàncies que podran donar lloc a la modificació de la resolució  
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de la concessió o al seu reintegrament, de conformitat amb l'article 37 de la Llei 38/2003, general de subvencions, i d'acord amb el que estableix l'article 172 de la Llei 1/2015, d'hisenda pública, del sector públic instrumental i de subvencions.  
  
Article 15. Pla de control  
Es durà a terme un pla de control de la realització de l'activitat subvencionada, per mitjà de la comprovació i el control de la documentació de caràcter econòmic, justificativa de l'import concedit, que a aquest efecte s'ha establit en les presents bases, com a aportació preceptiva pels beneficiaris, de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions. Igualment, es podran realitzar controls sobre el terreny, a posteriori i/o de qualitat i la realització de mostres aleatòries, dirigides o de risc, sobre un percentatge mínim de subvenció sobre el total pagat en aquesta línia, que determinarà l'òrgan concedent.  
  
  
Article 16. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveuen el títol IV de la Llei 38/2003, general de subvencions, i el capítol IV del títol X de Llei 1/2015, d'hisenda pública, del sector públic instrumental i de subvencions.  
  
  
  
DISPOSICIÓ ADDICIONAL  
  
Única. Incidència pressupostària  
La present ordre no suposa increment de la despesa i per tant la seua aprovació no ocasiona cap incidència pressupostària.  
  
  
DISPOSICIONS FINALS  
  
Primera. Delegació de competències  
Es delega en la persona titular de la direcció general amb competència en matèria de biblioteques, la facultat de convocar, concedir o denegar aquestes subvencions, i se l'autoritza a adoptar les mesures oportunes per al compliment i l'aplicació d'aquesta ordre i per a resoldre totes les incidències que es plantegen en la seua interpretació i execució.  
  
Segona. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 6 de juliol de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI